b"\n_START_ARTICLE_\nThomas Voeckler\n_START_SECTION_\nBiografia\n_START_PARAGRAPH_\nLes seves primeres vict\xc3\xb2ries com a professional van ser dues etapes i la general de la Volta a Luxemburg del 2003._NEWLINE_El juny del 2004 va aconseguir una vict\xc3\xb2ria de prestigi en proclamar-se Campi\xc3\xb3 de Fran\xc3\xa7a en ruta, per\xc3\xb2 aix\xc3\xb2 no era res en comparaci\xc3\xb3 amb el que l'esperava. En una etapa marcada per condicions meteorol\xc3\xb2giques adverses, i que va guanyar l'australi\xc3\xa0 Stuart O'Grady, Voeckler va capturar el mallot groc amb molts minuts d'avantatge sobre la resta del pilot. Tot i que no \xc3\xa9s un gran escalador, va mostrar un enorme coratge i va aconseguir defensar el maillot jaune durant deu dies, malgrat dues arribades en alt en qu\xc3\xa8 Lance Armstrong i Ivan Basso van dinamitar el pilot. Finalment, el va perdre a la primera etapa dels Alps, on un atac lluny\xc3\xa0 de Jan Ullrich li va donar el cop de gr\xc3\xa0cia. Al final, tamb\xc3\xa9 va perdre el mallot blanc de millor jove, que li va prendre Vlad\xc3\xadmir Karpets a l'\xc3\xbaltima contra-rellotge, per\xc3\xb2 ja s'havia convertit en un heroi nacional franc\xc3\xa8s. Tot i que no ha tornat a aconseguir una fita com aquesta, Voeckler encara \xc3\xa9s el ciclista franc\xc3\xa8s en actiu que ha dut el mallot groc durant m\xc3\xa9s dies._NEWLINE_El 2005, intentant aprofitar la seva popularitat, el seu equip el va fer c\xc3\xb3rrer en moltes curses, fins i tot en algunes que no s'adaptaven gens a les seves caracter\xc3\xadstiques. Potser \xc3\xa9s per aix\xc3\xb2 que no va tenir tant d'\xc3\xa8xit com l'any anterior. De fet, al Tour va arribar a dur el mallot de la muntanya a una de les primeres etapes, per\xc3\xb2 es va quedar tallat fins i tot en una etapa que nom\xc3\xa9s contenia un port de quarta categoria. La seva \xc3\xbanica vict\xc3\xb2ria de la temporada va ser la tercera etapa dels Quatre Dies de Dunkerque._NEWLINE_El 2006 va guanyar la cinquena etapa de la Volta al Pa\xc3\xads Basc i tamb\xc3\xa9 la Par\xc3\xads-Bourges."